b'\n_START_ARTICLE_\nKolbj\xc3\xb8rnrud\n_START_PARAGRAPH_\nKolbj\xc3\xb8rnrud er en gard i Nordlia i \xc3\x98stre Toten (g\xc3\xa5rdsnummer 123). Garden har ca. 200 m\xc3\xa5l dyrka jord og 600 m\xc3\xa5l skau. En del av skauen er tilkj\xc3\xb8pt fra nabogarden \xc3\x98ver-Fjell. Husa p\xc3\xa5 Kolbj\xc3\xb8rnrud ligger s\xc3\xa6rs h\xc3\xb8gt og fritt. Fra garden er det unnasolgt jord til blant annet gamle Nordli skole og til sm\xc3\xa5bruket Mekket. Disse to eiendommene er n\xc3\xa5 (2007) helt utparsellert og framst\xc3\xa5r som et sammenhengende byggefelt, som regnes med til tettbebyggelsen i Nordlia. Bebyggelsen p\xc3\xa5 gamle Nordli skole er i dag grendehus og barnehage._NEWLINE_Garden er ogs\xc3\xa5 kjent for hoppbakken Kolbj\xc3\xb8rnrudbakken. Denne ble anlagt p\xc3\xa5 1920-tallet og er fortsatt i bruk, n\xc3\xa5 av \xc3\x98stre Toten Skilag. I mellomkrigs\xc3\xa5ra var det en popul\xc3\xa6r danseplass p\xc3\xa5 Kolbj\xc3\xb8rnruds grunn, Kolbj\xc3\xb8rnrudtrampen._NEWLINE_Navnet tolkes av Rygh som norr\xc3\xb8nt Kolbjarnarru\xc3\xb0, alts\xc3\xa5 Kolbj\xc3\xb8rns rydning.'